འཕགས་བོད་ཆོས་འབྱུང་།་ཡལ་འདབ་གཉིས་པ།
དེ་ལྟ་བུའི་ཡུལ་ལྗོངས་ཁྱད་པར་ཅན་དེ་ཉིད་དུ་བཅུད་ཀྱི་སེམས་ཅན་ཇི་ལྟར་བྱུང་བའི་ཚུལ་ནི། གོང་དུ་བཤད་པ་ལྟར་གང་དུ་སྣོད་ཀྱི་འཇིག་རྟེན་གྲུབ་པ་དེར། དེ་ལ་བརྟེན་པའི་བཅུད་ཀྱི་སེམས་ཅན་གྲུབ་པའང་ཆོས་ཉིད་ཡིན་པས། གངས་ཅན་པའི་ཞིང་ཁམས་འདི་ཉིད་ཐོག་མར་ཆགས་ཏེ་སྤང་ལྗོངས་དང་ནགས་ཀླུང་སོགས་སྣོད་ཀྱི་བཀོད་པ་དེ་དག་དང་འཚམས་པའི་བཅུད་ཀྱི་སེམས་ཅན་བྱ་དང་། རི་དྭགས། སྟག་གཟིག། དོམ། དྲེད། སྤྲ་དང་སྤྲེའུ་སོགས་འདུས་སྡོད་ཡུན་རིང་བྱས་པ་ལས་ཐོག་མར་འགྲོ་བ་མིའི་ཁྱུ་འདུ་ཚོགས་བྱུང་མེད་པར་སེམས་ཤིང་། དེ་ཡང་བསྐལ་པ་ཡ་ཐོག་མི་ལོ་ཁྲི་ཕྲག་དུ་མའི་སྔོན་ནས་གྲུབ་པ་དང་། དེ་ནས་རིམ་གྱིས་སྤྲ་དང་སྤྲེའུ་མིར་འགྱུར་བའི་འགོ་ཚུགས་ཏེ་ལུས་ཀྱི་སྤུ་དང་རྔ་མ་སོགས་བྱི་བ་དང་། གོག་འགྲོས་ནས་ལངས་པ། ཤིང་གི་ཡལ་ག་ལས་བབ་ནས་ཁང་ཁྱིམ་བརྩིགས་པ། ཤིང་འབྲས་སྤྱོད་པས་མ་ཚིམས་པར་རི་དྭགས་བསད་པའི་ཤ་ཁྲག་ལ་རོལ་བ། ལུས་ཀྱི་སྤུ་བྱི་བ་དང་འབྲེལ་ནས་ཤིང་ལོ་དང་སྲོག་ཆགས་གཞན་གྱི་པགས་པ་གོན་པ། དེ་དག་གི་ཆེད་དུ་ཕན་ཚུན་རྩོད་ཅིང་འཁྲུགས་པ་དང༌། དཔུང་དང་ཚོགས་ཁག་དུ་མ་ཆགས་པ་དེ་ལ་བརྟེན་ནས། རིམ་གྱིས་རྒྱལ་ཕྲན་སིལ་མ་མང་པོ་གྱེས་ཏེ། ཕན་ཚུན་རེ་འགའ་འདུམ་ཞིང་རེས་འགའ་འཁྲུག་པ་སོགས་བྱུང་བའི་རིང་། ཐེ་རང་དང་དམུ་བདུད་བཙན་གསུམ་སོགས་ཀྱིས་དབང་བསྒྱུར་བྱས་ཤིང་འདིར་ཐེ་རང་དང་དམུ་བདུད་བཙན་གསུམ་ཞེས་པ་ནི། མི་མ་ཡིན་པའི་འཇིགས་སུ་རུང་བ་རང་རེའི་བློ་ཡུལ་དུ་བཤད་སྲོལ་དང་འབྲེལ་བའི་རྟོག་བཟོའི་སྣང་བརྙན་གྱི་གདོན་འདྲེ་ལྟ་བུ་ཞིག་མིན་པར། མིའི་སྤྱི་ཚོགས་ཁྲོད་ཀྱི་ཁ་དྲག་དབང་བཙན་དང་། དཔའ་དང་དཔུང་པས་གཞན་ཕྱོགས་འཇོམས་པར་བྱེད་མཁན་ལ་འགྲོ་བ་མི་རང་ག་བའི་བློ་ཡུལ་ལས་འགོངས་པའི་ཐ་སྙད་སྦྱར་བ་ཙམ་དུ་ཤེས་དགོས། དེ་ལྟར་རིམ་པར་བརྒྱུད་དེ་ཆོས་རྒྱལ་གཉའ་ཁྲི་བཙན་པོ་ནས། དབུས་ཁུལ་གྱི་རྒྱལ་ཕྲན་སིལ་མ་བཅུ་གཉིས་པོ་གཅིག་གྱུར་བྱུང་བ་ནས་བཟུང་། བོད་ཀྱི་རྒྱལ་ཁབ་དང་རྒྱལ་རབས་འགོ་ཚུགས་པ་ཡིན་ལ། དེ་ནས་བརྒྱུད་དེ་རྒྱལ་རབས་རིམ་བྱུང་གིས་ཁྱིམ་མཚེས་རྒྱལ་ཕྲན་དང་རྒྱལ་ཁབ་ཁག་ལ་ཞི་དྲག་ངེས་མེད་ཀྱིས་དཔུང་འཇུག་དང་དབང་བསྒྱུར་བྱས་པ་ནས་ད་ལྟའི་བར། སྟོད་ཀྱི་མངའ་རིས་སྐོར་གསུམ་དང་། བར་ཀྱི་དབུས་གཙང་རུ་བཞི། སྨད་ཀྱི་མདོ་ཁམས་སྒང་དྲུག་བཅས་ཆ་ལུགས་དང་གོམས་སྲོལ། རིག་གཞུང་དང་སྐད་ཡིག་སོགས་གཅིག་གྱུར་གྱི་མི་རིགས་འདི་ཉིད་བྱུང་བ་ཡིན་ནོ། ། སྤྱིར་འགྲོ་བ་མིའི་རིགས་བྱུང་རིམ་གྱི་སྐོར་བཤད་སྲོལ་ཅི་རིགས་པ་ཞིག་སྣང་སྟེ། དཔེར་ན་ནུབ་ཕྱོགས་པའི་གནའ་བོའི་ལོ་རྒྱུས་སྨྲ་བ་ཁག་གཅིག་གིས། ནམ་མཁའ་ནས་དཀོན་མཆོག་གིས་གསའ་ཏང་ཟེར་བའི་སྐྱེས་པ་གཅིག་བཟོས་པ་དེས། རང་གིས་རྩིབས་མ་ཞིག་བཀོག་པ་དེ་ཤྭ་བ་ཟེར་བའི་བུད་མེད་ཅིག་ཏུ་གྱུར་བ་དེ་གཉིས་འདུས་པ་ལས་འགྲོ་བ་མིའི་འཕེལ་རིམ་གྱི་ཐོག་མ་འགོ་ཚུགས་པར་བཤད། དེ་བཞིན་རྒྱ་ནག་གི་གནའ་བོའི་ལོ་རྒྱུས་སྨྲ་བ་ཁག་གཅིག་གིས་འཇིག་རྟེན་འདིར་ཉུད་ཝ་སེ་ཞེས་པའི་ལྷ་མོ་ཞིག་ཡོད་པ་དེ་རང་ཉིད་གཅིག་པུར་སྡོད་པར་སུན་ནས། འཇིམ་འདམ་གྱིས་མིའི་གཟུགས་བརྙན་འགའ་ཞིག་བཟོས་པར་ཕུ་བཏབ་པས་མི་གསོན་པོར་ཆགས་པ་དེ་ནས་བཟུང་འཇིག་རྟེན་འདིར་མིའི་འགྲོ་བ་བྱུང་བའི་འགོ་ཚུགས་པར་འདོད་པ་སོགས། སྐབས་དེ་དག་གི་རང་བྱུང་ཁོར་ཡུག་གི་ནུས་ཤུགས་དང་། དོན་དངོས་དང་མཐུན་པའི་བྱུང་རིམ་ལ་ཚན་རིག་དང་མཐུན་པར་དཔྱོད་པའི་ཤུགས་རྐྱེན་མ་ཐོན་ཅིང་། སྐབས་དེའི་སྤྱི་ཚོགས་ཁོར་ཡུག་ཁྲོད་ཀྱི་མིའི་བསམ་བློའི་འགྱུར་འགྲོས་དང་མཐུན་པར་དངོས་དོན་མིའི་བྱུང་རིམ་ལྷ་སྒྲུང་དང་བསྲེས་ཅི་ཐུབ་བྱས་པ་ནི་སྐབས་དེའི་དུས་དང་འཚམས་པ་ལས་དོན་དངོས་དང་མཐུན་པ་ཞིག་མིན་པར་སྙམ། རང་རེའི་བོད་ཀྱི་གནའ་བོའི་ལོ་རྒྱུས་སྨྲ་བ་ཚོ་ཡང་། ཕལ་ཆེ་བས་མགྲིན་དབྱངས་གཅིག་གྱུར་གྱིས་ཕ་སྤྲེའུ་བྱང་ཆུབ་སེམས་དཔའ་དང། མ་བྲག་སྲིན་མོ་གཉིས་(དེང་སང་རྩེད་ཐང་གི་མགོན་པོ་རིར) འདུས་པ་ལས་རིགས་དྲུག་ལས་ཆད་པའི་ཕྲུ་གུ་དྲུག་བྱུང་། དེ་ལ་བོད་ཀྱི་མིའུ་གདུང་དྲུག་ཟེར་བ་དང་། གོང་གི་ཕ་སྤྲེའུ་བྱང་ཆུབ་སེམས་དཔའ་ཞེས་པའང་འཕགས་པ་སྤྱན་རས་གཟིགས་ཀྱི་སྤྲུལ་པའི་སྤྲེའུ་དགེ་བསྙེན་ཆེན་པོ་དང་། བྲག་སྲིན་མོ་ཡང་རྗེ་བཙུན་སྒྲོལ་མའི་རྣམ་སྤྲུལ་ཡིན་ཞིང་། དེ་གཉིས་རི་བོ་པོ་ཏ་ལ་ལ་བཞུགས་པའི་འཕགས་མཆོག་སྤྱན་རས་གཟིགས་ཀྱི་བཀའ་ཡིས་གནང་བ་ལྟར། གངས་ཅན་ཁ་བའི་ཞིང་དུ་མིའི་འགྲོ་བ་འཕེལ་རྒྱས་སུ་བཏང་སྟེ། རྒྱལ་བའི་བསྟན་པ་རིན་པོ་ཆེ་སྤེལ་བའི་སླད་དུ་འདུས་པ་སོགས་འཆད་ལ། དོན་དུ་འཕགས་པ་སྤྱན་རས་གཟིགས་དང་རྗེ་བཙུན་སྒྲོལ་མའི་རྣམ་སྤྲུལ་ཡིན་མིན་དང་། རི་བོ་གྲུ་འཛིན་ཞིང་ནས་བཀའ་ཡིས་གནང་བ་ཡོད་མེད། བསྟན་པ་རིན་པོ་ཆེ་དར་བའི་སླད་དུ་འདུས་པ་ཡིན་མིན། མིའུ་གདུང་དྲུག་འགྲོ་བ་རིགས་དྲུག་ནས་ཆད་པ་ཡིན་མིན་སོགས་ནི་གསང་བ་བསམ་གྱིས་མི་ཁྱབ་པ་ཡིན་པས། དགག་བཞག་གང་ཡང་བྱེད་མི་འདོད་ལ་བྱེད་ཀྱང་མི་ཕོད་མོད། བོད་མིའི་འགྲོ་བ་ཐོག་མ་གང་ལས་བྱུང་བའི་ཁུངས་སྤྲ་དང་སྤྲེའུ་ཡིན་པ་འདིས་གསལ་པོར་བསྟན་ཡོད་ཅིང་། དེ་ནི་དོན་དངོས་ཀྱི་ཚན་རིག་དང་མཐུན་པ་ཞིག་ཀྱང་ལོས་ཡིན་སྙམ། མ་བྲག་སྲིན་མོ་ཞེས་པའང་བྲག་ལ་ཚང་བྱས་ནས་འཚོ་སྡོད་ཀྱི་སྤྲ་མོ་ལ་ཟེར་བ་ཡིན་གྱི། རང་ཅག་ལྷ་འདྲེའི་རྟོག་བཟོ་ལ་གོམས་པ་ཚོའི་རྟོག་འཆར་གྱི་ཀློང་ན་ཡོད་པའི་ཁ་གདངས་ཤིང་མཆེ་བ་གཙིགས་པ། ནུ་མ་ཕྲག་ཏུ་གཟར་བའི་མི་མ་ཡིན་པ་འཇིགས་སུ་རུང་བ་དེ་འདྲ་ཞིག་ཟེར་བ་མིན་ནོ།། དེ་ལ་མིའུ་གདུང་དྲུག་ནི། སེ་དང་། རྨུ། ལྡོང། སྟོང་སྟེ་རུས་ཆེན་བཞིའི་སྟེང་དུ། དབྲ་དང་། འབྲུ་གཉིས་བསྣན་པས་དྲུག་ལ་ཟེར་ཞིང་། ལོ་རྒྱུས་གཞན་དང་གཞན་ན། དམུ་ཚ་སྒ་དང༌། ཨ་སྤོ་ལྡོང༌། སེ་ཁྱུང་དབྲ། ཨ་ལྕགས་འབྲུ་སྟེ་རུས་ཆེན་བཞི་དང༌། དབའ་དང་སྡ་ཞེས་རུས་ཆུང་གཉིས་བཅས་བགྲང་པའང་སྣང༌། དེ་དག་ལས་བོད་ཀྱི་མི་རྒྱུད་རིམ་པར་བཞིན་བྱུང་ཚུལ་ནི། སེ་ལས་བྱུས་ལེགས་བུ་བཞི་སྲིད། ། རྨུ་ལ་ཀོད་ལེ་ཕྲ་བརྒྱད་སྲིད། ། ལྡོང་ལས་རུས་ཆེན་བཅོ་བརྒྱད་སྲིད། ། སྟོང་ལས་རྗེ་བཞི་ཁོལ་བརྒྱད་སྲིད། ། ཅེས་བྱུང་བ་ལྟར་སེ་ལས་གྱེས་པའི་རིགས་ནི། རྒྱལ་ནང་རྗེ། གྲོ་ནང་ཉེད་བ། འོ་གོག་བཙན། དེ་སྟོང་སེ་ཏེ་བཞིའོ། །	རྨུ་ལས་གྱེས་པའི་ཀོད་ལེ་ཁྲ་བརྒྱད་ནི། ངབ་དང༌། གཞུབ་དང་། བཞུ། སྨོན། འགར། དཀར། སྒོ། ངན་ལམ་སྟེ་བརྒྱད་རྣམས་སོ། །ལྡོང་ལས་གྱེས་པའི་རུས་ཆེན་བཅོ་བརྒྱད་ནི། ཅོག་དང་། ཅོག་ཙེ། ཅོག་རོ། འབྲེལ། ཁྱུང་པོ། ཟླ་བ། འབྲིང་། ལྷ་ལུང་། ལྷ་རྩེ། གྲང། དགེས་པ། ཁུ་ན། ཉ། ཚེ་སྤོང་། ཟུ་ནག སྙི། ཕོ་གོ །ཐག་བཟང་རྣམས་སོ། །སྟོང་ལས་གྱེས་པའི་རྗེ་བཞི་དང་ཁོལ་བརྒྱད་ནི། ཅོག་ས་རྗེ་དང་། ཆང་རྗེ་ཐོད་དཀར་རྗེ། ཏེ་ཅོག་ཉལ་པོ་རྗེ། སྙགས་རྗེ་ཐོག་སྒམ་རྗེ་སྟེ་རྗེ་བཞི་དང་། དམར་དང་། མར་མར། སྙལ། སྙལ་དབེན། རྔོག ཕྲོག  རོག སྦས་ཏེ་ཁོལ་བརྒྱད་དོ། ། དེ་ལྟར་སྔོན་གྱི་དུས་སུ་བོད་ཀྱི་མི་རྒྱུད་ཀྱི་རུས་མིང་དེ་དག་ཏུ་གྲངས་ངེས་ཀྱང་། དུས་ཕྱིས་ལུང་ཕྲན་ཕན་ཚུན་ཁ་གྲམ་ཞིང་མི་འབོའ་འཕེལ་རྒྱས་སོང་བ་དང་། སྐད་སྲོལ་ཟུར་ཆག་འདྲ་མིན་ལ་བརྟེན་ནས། རུས་མིང་དེ་དག་ལས་ཕལ་ཆེ་བའི་མིང་རྩ་བརླག་ཏུ་ཕྱིན་ཏེ། ད་ལྟར་ནི་རྔོག་དང་། ཁྱུང་པོ། ལྷ་རྩེ་ལྟ་བུ་འགའ་ཞིག་མ་གཏོགས། རྒྱུན་ལྡན་ཐ་སྙད་ནང་བེད་སྤྱོད་མེད་པར་ཆགས་ཤིང་། ལྷག་པར་དམ་པའི་ཆོས་ཀྱི་སྲོལ་དར་བ་ནས་ཆོས་ལུགས་དང་གྲུབ་མཐའ། དེ་བཞིན་དགོན་སྡེ་བླ་མ་དག་གི་མིང་དང་འབྲེལ་ནས་ས་གནས་དང་མི་རྒྱུད་ཀྱི་རུས་མིང་ལ་འགྱུར་བ་ཤུགས་ཆེར་ཐེབས་ནས། སྔོན་གྱི་རུས་མིང་དེ་དག་གནའ་བོའི་ལོ་རྒྱུས་དང་ཡིག་རྒན་ཀློག་ན་མ་གཏོགས་མཐོང་ཐོས་དཀའ་བ་ལྟeར་གྱུར་ཀྱང༌། དོན་ལ་རང་རེ་མི་རྒྱུད་མང་ཆེ་བའི་ཁུངས་ངོ་མ་ནི་དེ་དག་ཡིན་ལ། དེ་ལས་གཞན་རྒྱ་དཀར་ནག་སེར་གསུམ་ནས་ཆད་པའི་མི་རྒྱུད་ཀྱང་། རྐྱེན་དང་སྟེས་དབང་གིས་བོད་དུ་བརྟེན་གཞི་ཆགས་ནས་བྱུང་བའང་རེ་ཟུང་ཡོད་པ་རྒྱ་བོད་ཀྱི་ལོ་རྒྱུས་ཚད་ལྡན་རྣམས་ལ་བརྟེན་ནས་ར་སྤྲོད་བྱེད་ཐུབ་པ་ཡིན། གཤེན་རབ་བོན་གྱི་ལུགས་ལྟར་ན། རླངས་ཀྱི་པུ་ཏི་བསེ་རུ་རྒྱས་པ་ལས། འབྱུང་བ་རྣམ་པ་ལྔའི་སྙིང་པོ་ལས།། སྒོ་ང་ཆེན་པོ་གཅིག་ཡོང་བ། ། ཕྱིའི་སྒོང་ཤུན་ལ་ལྷ་བྲག་དཀར་པོ་ཆགས། ། ནང་གི་སྒོང་ཆུ་ལ། ། དུང་མཚོ་དཀར་མོར་འཁྱིལ། ། བར་གྱི་སྒོ་ངའི་དར་ཆ་ལ། ། རིགས་དྲུག་སེམས་ཅན་ཀུན་ཏུ་གྲོལ། ། སྒ་ོང་ཕྲུམ་གྱི་བཅོ་བརྒྱད་ཆགས། ། སྒོ་ང་བཅོ་བརྒྱད་འབྲིང་བ་དེ། ། དུང་སྒོང་གཅིག་ཏུ་ཡར་ནས་བྱུང༌།། དེ་ནི་སྨོན་པའི་མི་བོ་ལུམ་ལུམ་ཡིན། །